છ રાજ્યોમાં ભારે વરસાદથી ખાનાખરાબી સર્જાઇ છે તેવામાં મધ્યપ્રદેશમાં પણ ચોમાસુ સક્રિય થઈ જતા હવામાન વિભાગે વરસાદની આગાહી કરી છે. જ્યારે મહારાષ્ટ્રમાં વરસાદ 1 જૂનથી 9 જુલાઈ વચ્ચે 62 લોકોના મૃત્યુનું કારણ બન્યો છે. તેમાં પણ માત્ર જુલાઈ મહિનામાં જ 14 લોકોએ જીવ ગુમાવ્યા છે. મુંબઈમાં ઋતુના સૌથી ભારે વરસાદ દરમિયાન વાહનવ્યવહાર અને રેલ સેવાને અસર પહોંચી હતી. જો કે થોડો સમય માટે વરસાદ ધીમો થતા લોકોએ રાહતનો શ્વાસ ખેંચ્યો હતો. ઉત્તરાખંડમાં પણ વરસાદે તરાજી સર્જતા 7 લોકો મૃત્યુ પામ્યા હતા. જેમાં દહેરાદુનમાં મકાન ધસી પડતા એક જ પરિવારના ચાર સભ્યો કાળનો કોળીયો બન્યા હતા. સતત વરસી રહેલા વરસાદના કારણે ઉત્તરાખંડમાં શાળા કોલેજોમાં રજા જાહેર કરી દેવામાં આવી હતી.